CELEX: 32021R2259
Language: fi
Date: 2021-12-15 00:00:00
Title: Euroopan parlamentin ja neuvoston asetus (EU) 2021/2259, annettu 15 päivänä joulukuuta 2021, asetuksen (EU) N:o 1286/2014 muuttamisesta rahastoyhtiöitä, sijoitusyhtiöitä ja siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamiseksi (ETA:n kannalta merkityksellinen teksti)

20.12.2021   
               
               
                  FI
               
               
                  Euroopan unionin virallinen lehti
               
               
                  L 455/1
               
            
         EUROOPAN PARLAMENTIN JA NEUVOSTON ASETUS (EU) 2021/2259,
         annettu 15 päivänä joulukuuta 2021,
         asetuksen (EU) N:o 1286/2014 muuttamisesta rahastoyhtiöitä, sijoitusyhtiöitä ja siirtokelpoisiin arvopapereihin kohdistuvaa yhteistä sijoitustoimintaa harjoittavien yritysten (yhteissijoitusyritykset) ja muiden kuin yhteissijoitusyritysten osuuksista neuvoja antavia tai niitä myyviä henkilöitä koskevan siirtymäjärjestelyn jatkamiseksi
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Euroopan parlamentin ja neuvoston asetuksen (EU) N:o 1286/2014 (3) 5 artiklassa edellytetään, että vähittäismarkkinoille tarkoitettujen paketoitujen ja vakuutusmuotoisten sijoitustuotteiden (PRIIP-tuotteiden) kehittäjien on ennen PRIIP-tuotteen tarjoamista yksityissijoittajille laadittava ja julkaistava avaintietoasiakirja.
                  
               
                     (2)
                  
                  
                     Asetuksen (EU) N:o 1286/2014 32 artiklan 1 kohdassa vapautetaan Euroopan parlamentin ja neuvoston direktiivin 2009/65/EY (4) 2 artiklan 1 kohdan b alakohdan määritelmän mukaiset rahoitusyhtiöt, mainitun direktiivin 27 artiklassa tarkoitetut sijoitusyhtiöt sekä sen 1 artiklan 2 kohdassa tarkoitettujen yhteistä sijoitustoimintaa harjoittavien yritysten (yhteissijoitusyritykset) osuuksia koskevaa neuvontaa antavat tai niitä myyvät henkilöt kyseisen asetuksen mukaisista velvoitteista ja siten velvoitteesta antaa avaintietoasiakirja 31 päivään joulukuuta 2021 saakka, jäljempänä ’siirtymäjärjestely’. Asetuksen (EU) N:o 1286/2014 32 artiklan 2 kohdan mukaisesti kun jäsenvaltio soveltaa yksityissijoittajille tarjottuihin muihin kuin yhteissijoitusyritysten rahastoihin sijoittajalle annettavien avaintietoasiakirjojen esitysmuotoa ja sisältöä koskevia sääntöjä, sellaisina kuin ne ovat vahvistettuina direktiivin 2009/65/EY 78–81 artiklassa, siirtymäjärjestelyä sovelletaan rahastoyhtiöihin, sijoitusyhtiöihin ja henkilöihin, jotka antavat yksityissijoittajille neuvoja tällaisten muiden kuin yhteissijoitusyritysten rahastojen osuuksista tai myyvät niitä yksityissijoittajille.
                  
               
                     (3)
                  
                  
                     Komission delegoidulla asetuksella (EU) 2017/653 (5) täydennetään asetusta (EU) N:o 1286/2014 vahvistamalla avaintietoasiakirjan esittämistä, sisältöä ja vakiomuotoa sekä riskien ja tuottojen esittämisessä ja kulujen laskennassa käytettäviä menetelmiä koskevat tekniset sääntelystandardit ja avaintietoasiakirjaan sisältyvien tietojen uudelleentarkastelun edellytykset ja vähimmäistiheys sekä edellytykset, joita sovelletaan avaintietoasiakirjan toimittamiseen yksityissijoittajille.
                  
               
                     (4)
                  
                  
                     Komissio antoi 7 päivänä syyskuuta 2021 delegoidun asetuksen delegoidussa asetuksessa (EU) 2017/653 vahvistettujen teknisten sääntelystandardien muuttamisesta useita sijoitusvaihtoehtoja sisältävien PRIIP-tuotteiden tuottonäkymien perustana olevan menetelmän ja esitystavan, kulujen esittämisen ja yleisten kuluindikaattoreiden laskentamenetelmän ja aiempaa tuotto- tai arvonkehitystä koskevien tietojen esittämisen ja sisällön osalta sekä asetuksen (EU) N:o 1286/2014 32 artiklassa tarkoitettujen rahasto-osuuksia tarjoavien PRIIP-tuotteiden kehittäjiin sovellettavan siirtymäjärjestelyn yhdenmukaistamisesta kyseisessä artiklassa vahvistetun pidennetyn siirtymäjärjestelyn kanssa. Kyseisen delegoidun asetuksen soveltamispäivä on 1 päivä heinäkuuta 2022, mutta on tärkeää ottaa huomioon tarve antaa rahastoyhtiöille, sijoitusyhtiöille ja yhteissijoitusyritysten ja muiden kuin yhteissijoitusyritysten osuuksista neuvoja antaville tai niitä myyville henkilöille riittävästi aikaa valmistautua siirtymäjärjestelyn päättymiseen ja siten velvoitteeseen laatia avaintietoasiakirja.
                  
               
                     (5)
                  
                  
                     Jotta avaintietoasiakirjan laatimisvelvoitteeseen olisi riittävästi aikaa valmistautua, siirtymäjärjestelyä on tarpeen jatkaa 31 päivään joulukuuta 2022 saakka.
                  
               
                     (6)
                  
                  
                     Asetus (EU) N:o 1286/2014 olisi sen vuoksi muutettava vastaavasti.
                  
               
                     (7)
                  
                  
                     Asetuksen (EU) N:o 1286/2014 tavoitteena on antaa yksityissijoittajille mahdollisuus tehdä tietoon perustuvia sijoituspäätöksiä. Asetuksen (EU) N:o 1286/2014 taustalla olevista hyvistä aikomuksista huolimatta kyseisen asetuksen osalta on esitetty sen antamisen jälkeen huolenaiheita, jotka koskevat muun muassa tarvetta selkeyttää yksityissijoittajien määritelmää, PRIIP-tuotteita koskevan asetuksen soveltamisalaan kuuluvia tuotteita, sen säännön poistamista, että käytettävän välineen oletusvaihtoehtona on paperi, jos PRIIP-tuotetta tarjotaan henkilökohtaisesti, perättäisten liiketoimien käsitettä ja tietojen antamista ammattimaisille sijoittajille ennen sopimuksen tekoa. Kyseiset huolenaiheet on otettava kiireellisesti huomioon, jotta voidaan parantaa yksityissijoittajien luottamusta rahoitusmarkkinoihin, sekä rahoitusta hakevien yritysten hyödyksi että pitkäaikaisen hyödyn tuomiseksi sijoittajille. Tarve laajempaan uudelleentarkasteluun todettiin jo asetuksessa (EU) N:o 1286/2014, ja asia on edelleen yhtä kiireellinen. Asetuksen (EU) N:o 1286/2014 mukaisen tällaisen uudelleentarkastelun perusteella komission on määrä antaa kiireellisesti Euroopan parlamentille ja neuvostolle kertomus ja liittää siihen tarvittaessa ehdotus nykyisten puutteiden korjaamiseksi.
                  
               
                     (8)
                  
                  
                     Kun otetaan huomioon jäljellä oleva hyvin lyhyt aika siirtymäjärjestelyn alkuperäiseen päättymiseen asti, tämän asetuksen olisi tultava voimaan viipymättä,
                  
               OVAT HYVÄKSYNEET TÄMÄN ASETUKSEN:
         
            1 artikla
            Korvataan asetuksen (EU) N:o 1286/2014 32 artiklan 1 kohdassa päivämäärä ”31 päivään joulukuuta 2021” päivämäärällä ”31 päivään joulukuuta 2022”.
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Strasbourgissa 15 päivänä joulukuuta 2021.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               A. LOGAR
            
         
         
            (1)  Lausunto annettu 20. lokakuuta 2021 (ei vielä julkaistu virallisessa lehdessä).
         
            (2)  Euroopan parlamentin kanta, vahvistettu 23. marraskuuta 2021(ei vielä julkaistu virallisessa lehdessä), ja neuvoston päätös, tehty 9. joulukuuta 2021.
         
            (3)  Euroopan parlamentin ja neuvoston asetus (EU) N:o 1286/2014, annettu 26 päivänä marraskuuta 2014, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista (EUVL L 352, 9.12.2014, s. 1).
         
            (4)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
         
            (5)  Komission delegoitu asetus (EU) 2017/653, annettu 8 päivänä maaliskuuta 2017, vähittäismarkkinoille tarkoitettuja paketoituja ja vakuutusmuotoisia sijoitustuotteita (PRIIP-tuotteita) koskevista avaintietoasiakirjoista annetun Euroopan parlamentin ja neuvoston asetuksen (EU) N:o 1286/2014 täydentämisestä vahvistamalla teknisiä sääntelystandardeja avaintietoasiakirjojen esittämisestä, sisällöstä, uudelleentarkastelusta ja tarkistamisesta sekä tällaisten asiakirjojen toimittamisvaatimuksen noudattamiseen liittyvien ehtojen täyttämisestä (EUVL L 100, 12.4.2017, s. 1).